**Lakossági tájékoztató az önkormányzat**

**2019. évi környezetvédelmi tevékenységéről**

**BEVEZETŐ**

A környezet védelmének általános szabályairól szóló módosított 1995. évi LIII. törvény határozza meg a magyar környezetpolitika célkitűzéseit és cselekvési irányait. A törvény kiemelt jelentőséget tulajdonít az ember és környezete harmonikus kapcsolata kialakításának, valamint a fenntartható fejlődés környezeti feltételei biztosításának. Jelen beszámoló célja, hogy tájékoztatást adjon a települési környezet védelme érdekében tett általános és speciális intézkedésekről, a környezet védelmét szolgáló tevékenységekről, jogszabály által előírt és teljesített kötelezettségekről, valamint a 2019. évben elvégzett aktuális feladatokról.

**A környezet védelmének általános szabályairól szóló 1995. évi LIII. törvény 46. §-a (1) bekezdése e) pontja, valamint az 51. § (3) bekezdése alapján a község környezeti állapotáról a rendelkezésre álló adatok alapján a következő tájékoztatást adja Hortobágy Község Önkormányzata:**

Önkormányzatunk 2019. évben is a betervezett költségvetési terv előírásai alapján próbált eleget tenni az alapvető környezetvédelmi kötelezettségeinek.

**LEVEGŐTISZTASÁG-VÉDELEM**

A levegő védelméről szóló 306/2010. (XII. 23.) Korm. rendelet meghatározza a levegőtisztaság-védelmi követelményeket, melyeket az országos és regionális környezetvédelmi, illetve társadalmi, gazdasági programok, tervek, a területfejlesztési, terület- és településrendezési tervek, településfejlesztési koncepció kidolgozása során, valamint a helyi önkormányzatok környezetvédelmi programjaiban, a gazdálkodó szervezetek terveiben és a műszaki tervezésben érvényesíteni kell.

A rendelet 4. §-a alapján: "Tilos a légszennyezés, a diffúz forrás környezetvédelmi követelményeknek nem megfelelő működtetése miatt fellépő levegőterhelés, valamint a levegő lakosságot zavaró bűzzel való terhelése, továbbá a levegő olyan mértékű terhelése, amely légszennyezettséget okoz."

A legkártékonyabb allergizáló gyomnövény a parlagfű (Ambrosia elatior), amely becslések szerint 260-300 ezer hektáron burjánzik hazánkban (egy hektáron 1-2 millió parlagfű lehet, egy parlagfű 8 milliárd pollent bocsát ki, és ha egy köbméter levegőben 30-50 pollen van, az kiválthatja az allergiás tüneteket, a pollen 50-100 km-re elszáll.). Európa egyik legszennyezettebb területe Magyarország. Ráadásul a parlagfű virágzási ideje igen hosszú, sokáig okoz panaszokat.

Hortobágy Község Önkormányzata a Közfoglalkoztatási Programok keretén belül a parlagfű elleni védekezés *(I. június 03-07. között, 16.500 m2-en 6 fő; II. július 01-12. között, 17.500 m2-en és 6 fő; III. július 29 – augusztus 02. között, 14.500 m2-en és 4 fő; IV. augusztus 26 -30, 12.500 m2-en 5 fő; V. szeptember 16-20. között, 10.500 m2-en 5 fő)* kaszálási időszakában a közigazgatási terület annak is belterületein az alábbi munkálatokat végezte el:

1. A mezőgazdasági közmunka program dolgozói elsősorban a község, azon belül is a munkaterületük közelében lévő közterületeken végezték a parlagfű mentesítési-, kaszálási munkákat. A mezőgazdasági programba bevont területeken, a folyóparton a 28/1. a 29. a 23/1. és a 23/3. hrsz-ú területrészeken, valamint a vasúton túli 1018/1. és 1021. hrsz-ú területen, illetve a belterületi gyűjtőút valamint a közterületeket összekötő gyalogutak mentén. Az utak melletti árokoldalon és annak közvetlen területén az önkormányzat tulajdonában lévő rézsű kaszával végeztük a munkálatokat. Több alkalommal lekaszáltuk a borsósi út menti területet a 33 –as főút község felőli szakaszát, a Kónya településhez kivezető betonút két oldalát, valamint a belső településrész út és árkok menti területét. Szásztelek és Halastó településen is végeztünk kaszálási munkákat az utak és árkok mentén. A parlagfű mentesítési munkákban az ütemezett időszakokban átlag 7 fő vett részt és közel 125.500 m2 területen (közel 12,6 ha) végeztük el a mentesítési munkákat. A 2019-es év nyári időszaka a csapadék mennyiség szempontjából valamivel az átlagos időszak alatt volt, de a futó záporok és zivatarok miatt szükséges volt a virágzást megelőző kaszálásra az ütemezett időszakokban.

A program az időintervallumokat tartva virágzás előtti kaszálás végrehajtásával optimális, népegészségügyi szempontból kifejezetten hasznos és hatékony.

Az önkormányzat kapacitása csak a saját területeinek kaszálására elegendő. Amennyiben nem önkormányzatai tulajdonú területen találunk nagyobb mennyiségű parlagfüvet, felszólítjuk annak tulajdonosát a kaszálási feladatok elvégzésére.

**FÖLD, TALAJVÉDELEM**

Hortobágy Község Önkormányzata több mint 28.000 ha közigazgatási területének túlnyomó többsége állami terület, mely tartós bérletben van kiadva társaságoknak, családi gazdálkodóknak.

A gazdák a szikes talajszekezeten elsősorban legeltetéses állattartást végeznek, de a téli szálastakarmány egy részét is megtudják termelni. A szántóföld inkább rossz minőségűnek mondható és alacsony termésátlag mellett a gabonafélék termesztését végzik a gazdálkodók.

A bérelt vagy saját tulajdonú területeken általánosságban is elmondható, hogy a földutak állapota rossz, rendezetlen, az utak menti árkok elhanyagoltak és gazosak.

A gazdák összefogása, vagy földterület védelmi rendelet alkotása, illetve annak betartásához szükséges szankciók bevezetése nélkül a jelenlegi állapot sajnos tovább romolhat.

A föld és talajvédelem érdekében a település több pontján működik Talajvédelmi Információs és Monitoring rendszer. A vizsgálatok alapján a talaj szennyezettsége az elmúlt évben sem érte el a határértéket.

Önkormányzatunk 3 db ilyen kutat ellenőriz évente két alkalommal és az akkreditált laborban végzett vizsgálat eredményét a KvVM rendeletben leírtak alapján közöljük a Hajdú-Bihar Megyei Katasztrófavédelmi Igazgatóság Hatósági Szolgálatával.

**VÍZMINŐSÉG**

Jogszabályi háttér:

A felszín alatti vizek védelmével kapcsolatos szabályokat a 219/2004. (VII. 21.) Korm. rendelet rögzíti, melynek célja a felszín alatti vizek jó állapotának biztosításával és annak fenntartásával, szennyezésének fokozatos csökkentésével és megelőzésével, hasznosítható készleteinek hosszú távú védelmére alapozott fenntartható vízhasználattal, a földtani közeg kármentesítésével összefüggő feladatok, jogok és kötelezettségek megállapítása.

**Környezeti célkitűzés**: el kell érni, hogy a felszín alatti víztestek állapota feleljen meg a mennyiségi és minőségi jó állapot követelményeinek.

**A felszín alatti víz állapotának érzékenysége**: a területeket a felszín alatti víz állapotának érzékenysége, továbbá minőségének védelme szempontjából osztályozni kell a felszín alatti víz utánpótolódása, földtani közeg vízvezető-képessége, továbbá a megkülönböztetett (fokozott) védelem alatt álló területek figyelembevétele alapján. Egy adott terület a felszín alatti víz állapotának érzékenysége szempontjából lehet fokozottan érzékeny, érzékeny és kevésbé érzékeny terület, illetve kiemelten érzékeny terület. A 27/2004. (XII. 25.) KvVM rendelet tartalmazza a felszín alatti víz állapota szempontjából érzékeny területeken levő települések besorolását, mely alapján Hortobágy település fokozottan érzékeny vízminőség védelmi területen található.

*„A felszín alatti víz állapota szempontjából fokozottan érzékeny területeken a 41. § (8) bekezdésének c) pontjában foglaltak kivételével tilos*

*a) a felszíni vizek pótlása felszín alatti vízből;*

*b) olyan tevékenység végzése, amelynek következtében a fedőrétegek eltávolítása révén felszínre kerül a felszín alatti víz;*

*c) olyan bányászati tevékenység végzése, amelynek következtében a külszín megbontásával kialakított bányatalp a maximális karsztvízszintet 10 m-en belül megközelíti;*

*d)*[*\**](https://net.jogtar.hu/jogszabaly?docid=a0400219.kor#lbj72id2f34)*a szén-dioxid geológiai tárolása.”*

A felszíni szennyezésre érzékeny területeken a talajra/talajba jutó szennyezések viszonylag gyorsan elérik a talaj- és mélységi vizeket, ezért ezeken a területeken minden terhelés, szennyezés (pl. hulladéklerakók, szennyvízszikkasztás, hígtrágya elhelyezés, olajfolyás) veszélyeztető, így a szennyező források felszámolása, a szennyezések megelőzése szükséges. Emellett a mezőgazdasági és kiskerti vegyszerhasználatok is hozzájárulnak a talajvízkészletek tartós elszennyeződéséhez.

**A vízminőség helyzete, javításával kapcsolatos célkitűzések:** A különféle célú és mértékű vízhasználatok, a keletkező szennyvizek kezelése, környezetben történő elhelyezése/kibocsátása jelentősen befolyásolják a felszíni és felszín alatti vizek minőségét, állapotát. Emellett a mezőgazdasági tevékenység (műtrágyázás, állattartás és trágyakezelés) is jelentős terhelő lehet (helyenként, esetenként szennyező).

A felszín alatti vizeknél a talajvízkészletek tartós szennyezettsége a jellemző.

A vízbázisok védelme, a vízminőség megőrzése, javítása érdekében fontos célkitűzés:

• a már csatornázott településeken a közcsatornára kapcsolt lakások részarányának növelése;

• a csatornával és szennyvíztisztítóval rendelkező települések számának növelése;

• az üzemi (ipari, mezőgazdasági/állattartó telepek) tisztítási/előtisztítási hatékonyságának növelése;

• a prioritási szempontok alapján kedvezőtlen helyzetű településeken az egyedi, de hatékony kezelés (pl. természeteshez közelálló rendszerek) megvalósításának elősegítése, támogatása.

• A felszíni vizek minőségének hosszabb távon történő javítása, ezen belül a felszín alatti vízbázisok mennyiségi és minőségi védelme, ezen belül:

- a sérülékeny vízbázisoknál a védőövezetek kijelölése, a szükséges intézkedések meghatározása és akcióprogramok indítása;

- a felszín alatti vizeket veszélyeztető szennyező források és környezetkárosodások felszámolása (pl. illegális hulladéklerakók, talajszennyezések);

- a talajvizek szennyezettségének, a diffúz terheléseknek (pl. műtrágyázás, szennyvízszikkasztás) a csökkentése;

- a felszín alatti vízkészletek mennyiségi és minőségi védelmével összefüggésben a használt vizek kezelést, tisztítást követő hasznosításának elősegítése (pl. öntözés, talajvízdúsítás, csapadékvizek visszatartása).

Hortobágy település

Hortobágy település a felszín alatti víz állapota alapján **fokozottan érzékeny területként** van nyilvántartva. Az ebből a besorolásból eredő szorzószám – területérzékenységi szorzó - az egyik alapja a talajterhelési díj számításának. (*Talajterhelési díj fizetési kötelezettség azt a kibocsátót terheli, aki a műszakilag rendelkezésre álló közcsatornára nem köt rá és helyi vízgazdálkodási hatósági, illetve vízjogi engedélyezés hatálya alá tartozó szennyvízelhelyezést, ideértve az egyedi zárt szennyvíztározót is, alkalmaz. )*

Az ivóvízminőség

A szolgáltatott ivóvíz minőségét a 201/2001. (X.25.) Korm. rendelet szabályozza.

Hortobágy és Szásztelek településen a szolgáltatott ivóvíz arzén tartalma a határérték alatt van, de az ammónium-ion, nitrit, vas és a bór határérték feletti tartalma miatt kifogásolható.

A település 2006. évtől tervezte az ivóvíz hálózat rekonstrukcióját. Az Észak-alföldi Ivóvízminőség-javító Program II ütem kivitelezési munkái 2014. évben elkezdődtek és 2016. decemberében fejeződött be. Hortobágy vízmű területén 2 db új kutat, míg Hortobágy Szásztelek vízmű területén 1 db új kutat fúrtak elsősorban a bór magas tartalma miatt. Az ivóvíz II. ütem műszaki kivitelezése (a teljes vízmű technológia cseréje a vezetékhálózat részleges cseréje és felújítása) megtörtént.

2019. szeptember 13-án elfogadásra került a Hajdú-Bihari Ivóvízminőség-javító Önkormányzati Társulás Társulási Tanácsa által az „Ivóvízminőség-javító technológia továbbfejlesztése négy településen” tárgyú, építési beruházásra vonatkozó közbeszerzés, mely többek között tartalmazza az „Ivóvízminőség javító technológia fejlesztése - Hortobágy-Szásztelek” építési beruházását. Ennek keretében a Társulás Hortobágy-Szásztelek településen létesült, vízkezelő technológia továbbfejlesztésének tervezési és kivitelezési munkáit kívánta megvalósítani,

Hortobágy településen a vízmű biológiai tisztítása megfelelő a kémiai és a biológiai előírások alapján a mért paraméterek a határérték alatt vannak, köszönhető ez a 2019-ben kicserélt aktív szén szűrőknek is. Sajnos továbbra is a kimenő vezetékbe fertőzésveszély elkerülése miatt a klórgázt adagolják, bár elmondható, hogy korán sem olyan mértékben, mint azelőtt. Fontos, hogy az üzemeltető folyamatosan jól karbantartva működtesse a vízmű technológiát és a település gerincvezetékeit az előírások szerint átmosassa, hiszen ezért építették ki a mosató aknákat, hogy egy-egy szakasz vezeték tisztítását beütemezett időkben el tudják végezni. A vízművek üzemeltetője a TRV. Zrt. folyamatosan ellenőrzik az ivóvíz kémiai, bakteriológiai és biológiai paramétereit.

**HULLADÉKGAZDÁLKODÁS**

Hortobágy kommunális hulladékszállítását 2018. január 1-től a Debreceni Hulladék Közszolgáltató Nonprofit Kft. végzi. A közszolgáltató a gyűjtésre, szállításra és ártalmatlanításra vonatkozó hulladékgazdálkodási tevékenységét a Hajdúsági Hulladékgazdálkodási Nonprofit Kft. (4220 Hajdúböszörmény, Radnóti u. 1.) közszolgáltatói alvállalkozó bevonásával látja el. A közszolgáltatói alvállalkozó ellátja a települési kommunális (vegyes) hulladék, valamint az elkülönítetten gyűjtött hulladék, csomagolási és üveghulladék rendszeres gyűjtésével, átvételével, elszállításával, ártalmatlanításával, kezelésével, továbbá a lomtalanítás szervezésével kapcsolatos feladatokat.

**2019. január 1-jétől az alábbi díjtételek vannak érvényben.**

**LAKOSSÁGI HULLADÉKKEZELÉSI DÍJAK**

1 db 60 literes hulladékgyűjtő edény egyszeri ürítése: 152,78 Ft

1 db 80 literes hulladékgyűjtő edény egyszeri ürítése: 204,02 Ft

1 db 120 literes hulladékgyűjtő edény egyszeri ürítése: 339,95 Ft

**KÖLTSÉGVETÉSI INTÉZMÉNYEK HULLADÉKKEZELÉSI DÍJAK**

1 db 120 literes hulladékgyűjtő edény egyszeri ürítése: 339,95 Ft

1 db 240 literes hulladékgyűjtő edény egyszeri ürítése: 679,90 Ft

1 db 1100 literes hulladékgyűjtő edény egyszeri ürítése: 2804,06 Ft

**EGYÉB GAZDÁLKODÁSI SZERVEK HULLADÉKKEZELÉSI DÍJAK**

1 db 120 literes hulladékgyűjtő edény egyszeri ürítése: 443,80 Ft

1 db 240 literes hulladékgyűjtő edény egyszeri ürítése: 887,61 Ft

1 db 1100 literes hulladékgyűjtő edény egyszeri ürítése: 4067,62 Ft

*(A fenti értékek az ÁFÁ-t nem tartalmazzák.)*

**Többlethulladék elszállítására szolgáló emblémás zsák** vásárolható a Czinege János u. 1. szám alatt. Díja: bruttó 370 Ft/db

A jelenleg hatályos rendelet alapján a kommunális hulladék begyűjtéséhez 60, 80, illetve 120 liter űrtartalmú edényzetet alkalmaznak.

Az elmúlt években a szelektív hulladék gyűjtését a hulladékgyűjtő szigetek kiépítésével oldottuk meg. A 2014. évtől kezdődően a települési szelektív szervezett gyűjtési rendszere a sárga fedelű kukák kiadásával tovább fejlődött. A lakosság havonta egy alkalommal kétféle – műanyag és papír – hulladékot tud kihelyezni a sárga kukában az ingatlana elé. A kukák telítettsége esetén lehetőség van átlátszó zsákok kihelyezésére is.

Az üveg hulladékok gyűjtését 2016. áprilistól minden háztartáshoz eljuttatott üveggyűjtő edényzetbe tudja a lakosság végezni, melyet a HHG Kft. negyedévente meghatározott – szelektív gyűjtő naptár időpontjában – időben elszállítja. A régi szelektív hulladékgyűjtő szigetek (Hortobágyon három és Szásztelken egy) továbbra is működnek. Ide is el lehet szállítani a műanyag, papír és üveg hulladékot melynek ürítését a lakossági edényzettel egyidőben végzi a HHG. Kft

A keletkezett inert hulladékot – építési törmeléket – továbbra is a központi Tiszafüredi vagy Hajdúböszörményi szemétlerakó telepre lehet szállítani.

A közszolgáltató a település egészére nézve már nem végez egységes (évi kétszeri eddigi gyakorlat alapján) lomtalanítási akciót. 2018. évtől csak a telefonon, vagy e-mail-ben megrendelt, **előre egyeztetett időpontban kérhető a lomtalanítás.**

A lomtalanítás a hulladékszállítási díjat megfizető, és tartozással nem rendelkező ingatlanhasználó által, a HHG. Kft-vel előre egyeztetett napon (maximum évi 2 alkalommal), egyedi megrendeléssel kért, házhoz menő jelleggel történik.

Az önkormányzat 2019. évben felvállalta, hogy az elektronikai eszközök lomtalanítását, és a lakosságot kiértesítve a Hajdúdorogi Start Műszaki Szolgáltató és Értékesítő Szociális Szövetkezettel kötött szerződés alapján az elektronikai hulladékokat elszállíttatja. A rossz hűtőt, tv-t, egyéb elektronikai hulladékot egy helyre az önkormányzat telephelyére kellett beszállítani. A szociális szövetkezet munkatársai az így beszállított tárgyakat elszállították.

Az elektronikai eszközök évi egyszeri szállítását az önkormányzat továbbra is vállalja és 2020. évben is megszervezi.

Az önkormányzat látja el a közterületi illegális hulladéklerakóhelyek felszámolását, a bevezető utak megtisztítását, az utak portalanítását, és az útpadkák zúzalékkal történő javítását közcélú munkások alkalmazásával.

Az önkormányzat évente két alkalommal zöldhulladék és nyesedékek valamint gallyak elszállítását végezte tavasszal és ősszel.

A lakosságot tájékoztattuk, hogy a zöld hulladékot komposztálják a kiadott komposztáló edényben a gallyakat pedig szélcsendes koradélutáni időben el lehet égetni.

Ennek ellenére, úgy döntött az önkormányzat, hogy a közterületre kitett zöld hulladékot gallyat mégis elszállítja.

Sajnos évek óta egyre rosszabb tapasztalataink vannak a lakossági zöldhulladék szállításával kapcsolatban. A lakosok egyre nagyobb mennyiségben rakják ki a falevelet, gallyakat, egyéb zöldhulladékokat. A hortobágyi lakosok nagy része figyelembe sem veszi a lakossági tájékoztatóban leírtakat, hogy milyen mennyiségben és milyen formában kell a közterületre kirakni a gallyakat egyéb lombhulladékot. Volt olyan lakóingatlan tulajdonos, aki egész tujasort pakolt ki a közterületre, vagy az erdőből kitermelt és haza szállított tűzifák vékony gallyait szintén pótkocsi számra pakolták ki.

Az önkormányzatnak nincs olyan területe, ahol tartósan tárolni lehet a lombtalanítás során összeszedett hulladékot. A gallyak darálása időigényes és igen költséges folyamat, a költségvetésben erre elkülönített pénzeszköz nem áll rendelkezésre.

A közmunka program keretén belül elsősorban a parkgondozási feladatok ellátása mellett folyamatosan és rendszeresen figyelemmel kísérjük az utcai hulladékgyűjtőket, a szelektív gyűjtőszigetek területét és a kommunális hulladékot zsákokba gyűjtjük, hetente elszállíttatjuk a közszolgáltatóval.

**ZAJVÉDELEM**

A közutak és a vasútvonalak jelentős zajterhelést okoznak, mely különösen az éjszakai időszakban zavaró. A település elhelyezkedését tekintve a 33.sz. Főút melletti utcasor a legérintettebb e tekintetben. Az mezőgazdasági un. betakarítási időszakban az utak leterhelése fokozódik és az elsősorban a nappali időszakokban a zajterhelés magasabb. A Füzesabony és Debrecen közötti 108 sz. vasútvonal a ritkán, kb. óránként induló és érkező vonatok forgalma miatt elviselhetőbb.

A szabadidős tevékenységek, vendéglátóegységek, háztartási tevékenységek zajvédelmi követelményeinek betartása javult, az elmúlt évben nem érkezett panaszbejelentés. A szabadtéri rendezvények szervezői elegendő óvintézkedést tesznek annak érdekében, hogy a rendezvények környezetében lakókat ne érje káros zajhatás.

A 2019. évi környezetvédelmi tevékenységünk értékelésekor, ha összevetjük a tervezett és a megvalósult feladatokat, megállapíthatjuk, hogy önkormányzatunk eleget tett a környezetvédelemmel kapcsolatos kötelezettségének. Az ilyen irányú feladatok - a rendelkezésre álló költségvetési összeg nagyságát figyelembe véve - erején felül terhelik meg az önkormányzat költségvetését.

**A lakosság segítségével, a környezetünk tisztán tartásával, az illegális hulladék-lerakó helyek megszüntetésével, az állattartásra vonatkozó előírások betartásával és a közterületek megóvásával közösen, még többet tehetünk a környezetünkért.**

**Dr. Ácsné Dr. Berke Gabriella s.k.**

**kirendeltség-vezető**